Diari Oficial de la Generalitat Valenciana


Sumari del DOGV 7100, del 30-08-2013 (2013/8568)

RESOLUCIÓ de 30 de juliol de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Polinyà de Xúquer.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7100

Data del DOGV
:   30-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8568


Data del document
:   30-07-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * Polinyà de Xúquer
    * administració local

RESOLUCIÓ de 30 de juliol de 2013, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Polinyà de Xúquer. [2013/8568]  
La planificació de la prevenció d'incendis forestals a la Comunitat Valenciana es realitza a través de diferents figures que es corresponen amb diferents àmbits territorials. Des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.  
La Llei 3/1993, de 9 de desembre, Forestal, de la Comunitat Valenciana, en l'article 55.1 indica que correspon a l'Administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, i establix un sistema de gestió forestal basat en demarcacions, i en el punt 2 del mateix article assenyala, a més, que a estos efectes i sense perjuí del que establisquen el Pla General d'Ordenació Forestal i els plans forestals de demarcació, l'Administració forestal aprovarà, dins d'estos últims, els plans sectorials de prevenció d'incendis forestals, que contindran les previsions necessàries respecte a les actuacions i mitjans per a la prevenció i extinció d'incendis.  
  
El Reglament de la Llei 3/1993, Forestal, de la Comunitat Valenciana, aprovat pel Decret 98/1995, de 16 de maig, del Govern Valencià, establix en l'article 139 els continguts mínims que hauran de contindre els plans de prevenció d'incendis forestals de demarcació, que són la classificació del territori en funció del seu risc d'incendis forestals, tenint en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques; les zones de protecció especial en funció del risc d'erosió i importància ecològica de les masses existents; l'inventari i la valoració dels mitjans de prevenció d'incendis existents, incloent-hi xarxa viària jerarquitzada en funció del seu trànsit, xarxa de vigilància fixa i mòbil, xarxa d'infraestructura de defensa contra incendis; la cartografia referida als punts anteriors; les ordenances bàsiques referents a la prevenció d'incendis; les directrius d'actuació i accions previstes en prevenció d'incendis amb indicació de la forma i terminis d'execució, i el pla economicofinancer.  
  
D'altra banda, la Llei 43/2003, de 21 de novembre, de Forests, en l'article 48 sobre zones d'alt risc d'incendi, establix l'obligatorietat de formular per a les zones declarades com d'alt risc d'incendi forestal un pla de defensa que haurà de considerar, com a mínim: els problemes socioeconòmics que puguen existir en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals; els treballs de caràcter preventiu que siga necessari realitzar, incloent-hi els tractaments silvícoles que corresponguen, àrees tallafocs, vies d'accés i punts d'aigua que hagen de realitzar els propietaris de les muntanyes de la zona, així com els terminis d'execució; les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per l'Administració; l'establiment i la disponibilitat dels mitjans de vigilància i extinció necessaris per a donar cobertura a tota la superfície forestal de la zona, amb les previsions per al seu finançament, i la regulació dels usos que puguen donar lloc a risc d'incendis forestals.  
  
D'acord amb això, l'any 2007 la Generalitat Valenciana va iniciar el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós atesa l'amplitud i complexitat de l'espai forestal i que arribarà al seu terme l'any que ve, 2014, amb la finalització de la redacció de l'últim pla de demarcació. Durant este període, el contingut dels plans successius s'ha enriquit i homogeneïtzat, amb la incorporació de nombrosos aspectes aportats durant el procés de participació, fins a aconseguir en el cas de la demarcació de Polinyà de Xúquer el document final que ara s'aprova, que no obstant això, és fidel en el seu contingut i línies bàsiques al que va ser sotmés a informació pública al novembre de 2008, i remés a la seua consideració a diferents entitats i a la totalitat de les entitats locals afectades.  
El Pla de Prevenció d'Incendis Forestals de la Demarcació Forestal de Polinyà de Xúquer se centra en dos aspectes fonamentals; d'una banda, la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos, i d'una altra, la disminució de la perillositat de l'incendi forestal una vegada que este s'ha produït, per mitjà de la construcció i manteniment d'infraestructures de prevenció que servisquen de suport a l'extinció (xarxa de camins, xarxa d'àrees tallafocs i xarxa de depòsits d'extinció).  
L'àmbit d'actuació és la demarcació de Polinyà de Xúquer, situada a la província de València. La demarcació està composta per les comarques de la Safor, la Ribera Alta i la Ribera Baixa. La superfície total de la demarcació és de 167.657 hectàrees, de les quals el 34 per cent es correspon a terreny forestal, mentres que la resta de la superfície es distribuïx entre terrenys urbans i agrícoles. El 48 per cent de la superfície forestal (27.438 ha) és de gestió pública, i la restant pertany a propietaris i entitats privades. Entre altres figures de protecció, en la demarcació s'integren els parcs naturals de l'Albufera i la Marjal de Pego-Oliva.  
  
La vocació del terreny forestal és principalment protectora; a més, la demarcació té una densitat de població alta concentrada fonamentalment en les zones més litorals, per la qual cosa les seues muntanyes tenen un fort caràcter recreatiu.  
De conformitat amb això, d'acord amb l'article 55.2 de la Llei 3/1993, Forestal de la Comunitat Valenciana, i l'article 10 del Decret 19/2012, de 7 de desembre, del president de la Generalitat, que assigna competències a la Conselleria de Governació i Justícia, vist que el pla complix el que disposa la legislació vigent en la matèria i a proposta de la directora general de Prevenció, Extinció d'Incendis i Emergències, resolc:  
  
Article 1. Aprovació del pla  
Aprovar el Pla de Prevenció d'Incendis Forestals de la Demarcació Forestal de Polinyà de Xúquer com a directriu tècnica en la matèria en l'àmbit de la demarcació forestal que engloba els termes municipals d'Ador, Albalat de la Ribera, Alberic, Alcàntera de Xúquer, l'Alcúdia, Alfarp, Alfauir, Algemesí, Alginet, Almiserà, Almoines, Almussafes, l'Alqueria de la Comtessa, Alzira, Antella, Barx, Bellreguard, Beneixida, Beniarjó, Benicull de Xúquer, Benifaió, Benifairó de la Valldigna, Beniflá, Benimodo, Benimuslem, Benirredrà, Carcaixent, Càrcer, Carlet, Castellonet de la Conquesta, Catadau, Corbera, Cotes, Cullera, Daimús, l'Ènova, Favara, la Font d'En Carròs, Fortaleny, Gandia, Gavarda, Guadassuar, Guardamar de la Safor, Llaurí, Llocnou de Sant Jeroni, Llombai, Manuel, Massalavés, Miramar, Montroy, Montserrat, Oliva, Palma de Gandia, Palmera, Piles, la Pobla Llarga, Polinyà de Xúquer, Potríes, Rafelcofer, Rafelguaraf, Real de Gandía, Real, Riola, Rótova, Sant Joanet, Sellent, Senyera, Simat de la Valldigna, Sollana, Sueca, Sumacàrcer, Tavernes de la Valldigna, Tous, Turís, Villalonga, Villanueva de Castellón, Xeraco i Xeresa, pertanyents a la província de València.  
  
  
Article 2. Contingut el pla  
El pla està estructurat en els blocs següents:  
0. Continguts generals: glossari. Referències legislatives. Autors i col·laboradors.   
1. Introducció.   
2. Anàlisi històrica d'incendis: informe anàlisi històrica. Gràfiques demarcació. Gràfiques comparativa província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.   
7. Normes tècniques, instruccions i guies: vials. Punts d'aigua. Àrees tallafocs. Àrees tallafocs perimetrals a zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Realització de cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de parcs naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.   
  
8. Informes municipals.  
9. Programació econòmica i temporal.  
10. Document síntesi.  
Així mateix, disposa d'una referència cartogràfica completa dels diferents aspectes tractats en els blocs anteriors.   
Tots els documents que componen el pla, elaborats per a una major operativitat exclusivament en format digital, seran accessibles a través de la pàgina web de la conselleria competent en prevenció d'incendis forestals.  
  
Article 3. Vigència del pla  
Amb caràcter general, el pla té una vigència de 15 anys amb revisions ordinàries cada cinc anys.   
  
Article 4. Autorització per al desplegament i l'execució   
Es faculta la directora general de Prevenció, Extinció d'Incendis i Emergències perquè en l'àmbit de les seues competències puga dictar les disposicions i adoptar les mesures necessàries per al desplegament i foment del Pla, tot això condicionat a la disponibilitat pressupostària anual.  
  
Article 5. Caràcter subsidiari  
1. Les disposicions contingudes en el Pla de Prevenció d'Incendis Forestals de la Demarcació Forestal de Polinyà de Xúquer constituïxen la directriu tècnica superior en prevenció d'incendis forestals en l'àmbit definit en l'article 1 d'esta resolució, no tenen rang normatiu i, per tant, són subsidiàries en la seua aplicació de la normativa general de prevenció d'incendis forestals.  
2. En aquelles zones incloses en l'àmbit d'un parc natural i en aquells aspectes en què pot donar-se contradicció prevaldrà el marc legislatiu propi de cada parc, en concret el Pla d'Ordenació dels Recursos Naturals, el Pla Rector d'Ús i Gestió i el Pla de Prevenció d'Incendis Forestals.   
Contra esta resolució, que entrarà en vigor l'endemà de la seua publicació en el Diari Oficial de la Comunitat Valenciana, les persones interessades podran interposar recurs contenciós administratiu en el termini de dos mesos, comptats a partir de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del conseller de Governació i Justícia, en el termini d'un mes des de l'endemà de la seua publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
  
DISPOSICIONS ADDICIONALS  
  
Primera. Pla de defensa  
A l'efecte del que establix l'article 48 de la Llei 43/2003, de 21 de novembre, de Forests, el present pla, juntament amb el que establix la planificació general d'extinció d'incendis forestals en el seu àmbit territorial, tindrà la consideració de pla de defensa.   
  
Segona. Clàusula de no increment del gasto públic  
La implementació i el desplegament posterior d'este decret no podrà suposar un increment de gasto en el pressupost consolidat de la Generalitat.  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal de Polinyà de Xúquer que es troben ja aprovats en la data hauran d'adaptar-se, en un termini de sis mesos, al que disposa el Pla de Prevenció d'Incendis de la Demarcació de Polinyà de Xúquer.  
  
València, 30 de juliol de 2013.- El conseller de Governació i Justícia: Serafín Castellano Gómez.